BERETNING FRA KOMMISSIONEN - Kommissionens årsberetning om Garantifondens situation og om forvaltningen af fonden i regnskabsåret 2001

INDHOLDSFORTEGNELSE

1. Retsgrundlag

2. Situationen pr. 31.12.2001

3. Fondens midler

3.1. Overførsler fra Den Europæiske Unions almindelige budget i løbet af regnskabsåret

3.2. Renteafkast af fondens kapitalanbringelser

3.3. Inddrivelse hos debitorer, der har misligholdt deres forpligtelser

4. Fondens forpligtelser

4.1. Betaling af forfaldne fordringer

4.2. EIB's vederlag

BILAG I : Retsgrundlag for overførslerne fra det almindelige budget til Garantifonden

1. Afgørelser vedrørende overførsel nr. 10/2001

2. Afgørelse vedrørende overførsel nr. 24/2001

3. Afgørelse vedrørende overførsel nr. 49/2001

4. Afgørelse vedrørende overførsel nr. 48/2001

BILAG II : Garantifonden - Årsberetning pr. 31. december 2001

1. Fondens udvikling i 2001

2. Fondens situation

2.1. Fondens indtægter pr. 31. december 2001

2.2. Fondens aktiver pr. 31. december 2001

3. Samlet analyse og analyse efter område

3.1. Likviditetsanalyse

3.2. Samlet analyse af fondens resultater

3.3. Analyse efter område

3.3.1. Analyse af udviklingen i likviditeten

3.3.2. Analyse af resultaterne, hvad angår obligationsbeholdningen

BILAG III : Garantifondens konsoliderede balance pr. 31. december 2001

1. Retsgrundlag

I henhold til Rådets forordning (EF, Euratom) nr. 2728/94 af 31. oktober 1994 ("forordningen") er der oprettet en garantifond for aktioner i forhold til tredjelande med henblik på at betale Fællesskabets kreditorer, såfremt modtageren af et lån, der er ydet eller garanteret af Fællesskabet, ikke opfylder sine forpligtelser.

I overensstemmelse med artikel 6 i denne forordning har Kommissionen overdraget den finansielle forvaltning af fonden til Den Europæiske Investeringsbank (EIB) ved en aftale indgået mellem Fællesskabet og EIB den 23. november 1994 i Bruxelles og den 25. november 1994 i Luxembourg ("aftalen").

I artikel 8, stk. 2, i aftalen hedder det, at "Banken hvert år inden den 1. marts tilsender Kommissionen en beretning om fondens situation og om forvaltningen af fonden samt fondens forvaltningsregnskab og balance for det foregående år". Et uddrag af denne beretning for 2001 er vedlagt som bilag II.

Endvidere hedder det i artikel 7 i forordningen om oprettelse af fonden, at Kommissionen senest den 31. marts hvert år skal forelægge Europa-Parlamentet, Rådet og Revisionsretten en beretning om Garantifondens situation og om forvaltningen af fonden i det foregående år.

2. Situationen pr. 31.12.2001

Ved afslutningen af regnskabsåret 2001 androg fondens disponible midler 1.775.228.997,43 EUR (bilag II). Dette beløb har siden fondens oprettelse været sammensat af:

- overførsler til fonden (2.031.879.500,00 EUR)

- de forskellige regnskabsårs resultater (379.604.451,63 EUR) inkl. provisioner og morarenter

- for sene tilbagebetalinger fra tredjelande (568.217.579,44 EUR)

- forpligtelser svarende til ikke-betalt vederlag til EIB (805.405,80 EUR)

- minus udbetalte garantibeløb (468.662.140,15 EUR) og tilbagebetaling af overskydende beløb fra fonden (637.060.000,00 EUR).

Den 31. december 2001 beløb fondens midler minus vederlag til EIB sig til 1.774.423.951,63 EUR.

Den konsoliderede balance (bilag III) andrager 1.775.228.997,24 EUR og er primært sammensat af 475.100.000,00 EUR i tidsindskud (bankindskud), 25.491.970,66 EUR i indskud på anfordring og 1.244.130.504,71 EUR i værdipapirbeholdning.

Ifølge artikel 3 i forordningen om oprettelse af fonden skal dennes midler være af passende størrelse, dvs. andrage et målbeløb på 9% af Fællesskabets samlede forpligtelser (hovedstol og forfaldne, ikke-betalte renter) i forbindelse med hver enkelt transaktion.

Udeståendet på udlån og lånegaranti til tredjelande plus forfaldne, ikke-betalte renter androg pr. 31.12.2001 i alt 15.577,34 mio. EUR, hvoraf de forfaldne, ikke-betalte renter tegnede sig for 147,69 mio. EUR.

Forholdet mellem fondens kapital og udestående som defineret i forordningen er 11,39%, hvilket er over de 9%, der er fastsat som målbeløb. Der skal derfor tilbageføres beløb fra fonden til Den Europæiske Unions almindelige budget, jf. artikel 3, stk. 3, i forordningen, da fondens målbeløb er nået. Det pågældende beløb er 372,46 mio. EUR.

I de følgende afsnit gøres der mere detaljeret rede for, hvorledes udviklingen i fondens indtægter og udgifter har været i 2001.

3. Fondens midler

3.1. Overførsler fra Den Europæiske Unions almindelige budget i løbet af regnskabsåret

I forordningen af 25. maj 1999 om ændring af forordningen om oprettelse af en garantifond for aktioner i forhold til tredjelande bestemmes det i artikel 1, at fonden tilføres midler ved tilførsler fra det almindelige budget svarende til 9% af det beløb (hovedstol), der modsvarer de pågældende låne- og lånegarantitransaktioner, indtil fonden når op på målbeløbet. I denne artikel fastsættes endvidere, at indbetalingssatsen i forbindelse med nye transaktioner hæves til 10%, hvis fondens midler efter indfrielse af garantiforpligtelser som følge af en misligholdelse kommer til at ligge under 75% af målbeløbet.

Retsgrundlaget for tilførslen af midler til fonden beskrives i bilag I.

I henhold til Rådets beslutning af 31. oktober 1994 om budgetdisciplin opføres der en reserve til lån og lånegarantier på det almindelige budget. På den dertil oprettede budgetpost opførtes i 2001 208 mio. EUR i formålsbestemte bevillinger med det formål at dække Garantifondens behov for tilførsel af midler ved overførsler til den budgetpost, hvor tilførslerne til Garantifonden opføres.

På dette retsgrundlag vedtog budgetmyndigheden i 2001 fire bevillingsoverførsler til Garantifonden på tilsammen 207.176.000 EUR, nemlig:

- Overførsel 10/2001 vedrørende et beløb på 169.151.000 EUR. Formålet med denne første overførsel ved regnskabsårets begyndelse var at tilføre Garantifonden midler i medfør af Rådets afgørelser af henholdsvis 24. januar 1994, 19. maj 1998 og 22. december 1999 i overensstemmelse med de nærmere regler, der er fastsat i bilaget til forordningen om oprettelse af fonden.

- Overførsel 24/2001 vedrørende et beløb på 20.250.000 EUR. Formålet med denne anden overførsel var at tilføre Garantifonden midler som følge af det lån, som Rådet godkendte den 16. juli 2001. De for denne overførsel relevante afgørelser er anført i bilag I.

- Overførsel 49/2001 vedrørende et beløb på 8.775.000 EUR. Formålet med denne tredje overførsel var at tilføre Garantifonden midler som følge af det lån, som Rådet godkendte den 6. november 2001. De for denne overførsel relevante afgørelser er anført i bilag I.

- Overførsel 48/2001 vedrørende et beløb på 9.000.000 EUR. Formålet med denne fjerde overførsel var at tilføre Garantifonden midler som følge af det lån, som Rådet godkendte den 6. november 2001. De for denne overførsel relevante afgørelser er anført i bilag I.

Den første af de fire årlige overførsler til fonden fandt sted i august, den anden i november og de to efterfølgende i december 2001.

3.2. Renteafkast af fondens kapitalanbringelser

Fondens midler investeres i overensstemmelse med principperne for forvaltning af fondens midler, der er fastlagt i bilaget til aftalen mellem Fællesskabet og EIB.

Investeringsprincipperne foreskriver bl.a., at fonden i de første år efter sin oprettelse, så længe det samlede investerede beløb ikke er nået op på 300 mio. ECU, skal betragtes som en investeringsfond, der udelukkende investerer i kortfristede instrumenter, hvis løbetid ikke overstiger 1 år. Da beløbet i 1995 overskred tærsklen på 300 mio. ECU, besluttede Kommissionen i forståelse med banken at ændre investeringsprincipperne i begyndelsen af 1996.

De nye forvaltningsmetoder fulgte i princippet forholdet med en tredjedel investeret med en løbetid på højst 1 år og to tredjedele med en løbetid på højst 10 år, samtidig med at loftet på 150 mio. EUR blev overholdt for den kortsigtede investering. Under alle omstændigheder måtte den gennemsnitlige løbetid for fondens investeringer ikke overstige 5 år.

Kommissionen og EIB har sammen opstillet en liste over banker, der er bemyndiget til at modtage indskud fra fonden. Den oprindelige liste er blevet revideret flere gange i forståelse med Kommissionen for at tage hensyn til de seneste ændringer, der er sket i vurderingen af bankerne. Der er tale om banker, der for størstedelens vedkommende er tilsluttet EUR-clearingsystemet. De har alle opnået en kreditvurdering på mindst A1 (langfristet) og P1 (kortfristet) (Moody's). Kapitalanbringelser i disse banker er omfattet af bestemmelser, der tilsigter en god risikospredning.

I 2001 androg renteafkastet af bankindskud og værdipapirinvesteringer 74.075.440,41 EUR fordelt som følger:

- Bankindskud: 21.824.796,33 EUR. Der er tale om en opgørelse pr. 31. december 2001, der både tager hensyn til renter af bankindskud (23.175.406,99 EUR) og renter påløbet i 2001 (-1.350.610,66 EUR). De påløbne renter er renter, der ikke er modtaget af fonden ved regnskabsårets udgang, men derimod først senere samtidig med indskuddenes udløbsdato. I det rentebeløb, der tilskrives pr. 31.12.2001 (2.720.154,34 EUR), fratrækkes de renter, der vedrører 1999, men som først er modtaget i 2001 (4.070.765,00 EUR).

- Anfordringskonti: 159.108,52 EUR i tilskrevne renter.

- Værdipapirer: 52.091.535,56 EUR. Værdipapirafkastet stammer fra værdipapirinvesteringer foretaget i overensstemmelse med investeringsprincipperne i den aftale, der bemyndiger EIB til at forvalte fondens disponible midler. Dette afkast skal dog nedsættes med 3.547.010,86 EUR for udgifter i løbet af regnskabsåret til et beløb svarende til forskellen mellem indgangsværdien og udbetalingen, tidsmæssigt fordelt på papirernes resterende løbetid (svarende til kursreguleringen på resultatopgørelsen).

Renteafkastet er opført i regnskabsårets resultater.

3.3. Inddrivelse hos debitorer, der har misligholdt deres forpligtelser

I de tilfælde, hvor fonden har måttet indfri forfaldne fordringer, har den fået tilført de tilbagebetalinger, som senere er inddrevet i debitorlandene. Det samlede inddrevne beløb er på 568.217.579,44 EUR (se punkt 2.1 i bilag II).

4. Fondens forpligtelser

4.1. Betaling af forfaldne fordringer

Fonden måtte i 2001 iværksætte garantien to gange til et samlet beløb af 9.746.825,23 EUR (se punkt 2.1 i bilag II).

4.2. EIB's vederlag

I henhold til artikel 6 i aftalen om fondens forvaltning mellem Kommissionen og EIB oppebærer EIB en årlig provision på 0,125% af fondens gennemsnitlige månedlige aktiver. Dette vederlag tages bl.a. under hensyn til fondens stigende aktiviteter op til fornyet overvejelse ved udgangen af det år, hvor fondens disponible midler når op på 300 mio. ECU, dog senest tre år efter den første indbetaling til fonden er sket.

Da fonden ved udgangen af 1995 nåede op på 300 mio. ECU, blev EIB's vederlag taget op til fornyet overvejelse. Ud fra en vurdering af den arbejdsbyrde, forvaltningen erfaringsmæssigt indebærer for banken, er det i et tillæg dateret 17. og 23. september 1996 til aftalen mellem EIB og Kommissionen om fondens finansielle forvaltning aftalt at nedsætte bankens årlige vederlag til 0,05% af fondens aktiver. Denne sats er blevet anvendt med tilbagevirkende kraft pr. 31. december 1994.

Bankens vederlag for 2001 er i overensstemmelse hermed fastsat til 805.045,80 EUR, der opføres på resultatopgørelsen og bogføres som en periodeafgrænsningspost under balancens passiver. Reguleringen er blevet effektueret ved en betaling til EIB i det første halvår af 2002.

BILAG I Retsgrundlag for overførslerne fra det almindelige budget til Garantifonden

Ifølge bilaget til forordningen om retningslinjer for tilførslerne til Garantifonden foretages disse tilførsler, for så vidt angår långivnings- og lånoptagelsestransaktioner eller garantier til finansieringsorganer inden for en rammeordning, der strækker sig over flere år, og som har mikroøkonomisk eller strukturelt sigte, i årlige trancher, der beregnes på grundlag af de årlige beløb, der er angivet i finansieringsoversigten i Kommissionens forslag, i givet fald justeret på baggrund af Rådets afgørelse

For så vidt angår Fællesskabets øvrige långivnings- og lånoptagelsestransaktioner, f.eks. betalingsbalancelån til tredjelande i en eller flere trancher, beregnes tilførslerne til fonden på grundlag af transaktionens samlede beløb, som vedtaget af Rådet.

Der blev i 2001 foretaget fire overførsler efter disse retningslinjer.

1. Afgørelser vedrørende overførsel nr. 10/2001

Som led i det finansielle samarbejde med Middelhavslandene:

- Rådets afgørelse af 24. januar 1994 om at stille et beløb på 115 mio. ECU til rådighed for långivning til Syrien for en treårig periode.

- Rådets afgørelse af 19. maj 1998 om bevilling af en fællesskabsgaranti til EIB mod tab ved lån til projekter i Den Tidligere Jugoslaviske Republik Makedonien og om ændring af Rådets afgørelse 97/256/EF af 14. april 1997 om en fællesskabsgaranti til Den Europæiske Investeringsbank mod tab i forbindelse med lån til projekter uden for Fællesskabet (de central- og østeuropæiske lande, Middelhavslandene, landene i Latinamerika og Asien samt Sydafrika).

- Rådets afgørelse af 22. december 1999 om en fællesskabsgaranti til Den Europæiske Investeringsbank mod tab i forbindelse med lån til projekter uden for Fællesskabet (Central- og Østeuropa, Middelhavslandene, Latinamerika og Asien samt Den Sydafrikanske Republik). Garantien er begrænset til et samlet lånebeløb på 18.140 mio. EUR over en periode på 7 år fra 1. februar 2000 for de central- og østeuropæiske lande, Middelhavslandene og landene i Latinamerika og Asien og fra 1. juli 2000 for Sydafrika, og den udløber den 31. januar 2007 for alle områder.

2. Afgørelse vedrørende overførsel nr. 24/2001

Rådets afgørelse af 16. juli 2001 (2001/549/EF) om makrofinansiel bistand til Forbundsrepublikken Jugoslavien. Støttebeløbet - i form af et lån - andrager 225 mio. EUR.

3. Afgørelse vedrørende overførsel nr. 49/2001

Rådets afgørelse af 6. november 2001 om ændring af afgørelse 2000/24/EF om en fællesskabsgaranti til Den Europæiske Investeringsbank mod tab i forbindelse med lån til projekter i Forbundsrepublikken Jugoslavien. Støttebeløbet - i form af lån - kan højst andrage 350 mio. EUR, heraf 150 mio. EUR i 2001.

4. Afgørelse vedrørende overførsel nr. 48/2001

Rådets afgørelse af 6. november 2001 (2001/777/EF) om en fællesskabsgaranti til Den Europæiske Investeringsbank mod tab i forbindelse med en særlig långivningsaktion til fordel for udvalgte miljøprojekter i området langs Ruslands Østersøkyst som led i den nordlige dimension. Støttebeløbet - i form af et lån - kan højst andrage 100 mio. EUR.

BILAG II Garantifonden - Årsberetning pr. 31. december 2001

1. Fondens udvikling i 2001.

1.1. Fondens samlede aktiver beløb sig pr. 31. december 2001 til 1.744,7 mio. EUR (jf. punkt 2.2.) mod 1.410,1 mio. EUR pr. 31. december 2000; det vil sige en stigning på 334,6 mio. EUR.

>REFERENCE TIL EN GRAFIK>

Fig.1: Aktivernes udvikling i 2001.

1.2. De samlede tilførsler for 2001 androg 207,2 mio. EUR. Fonden fik den 29.08.2001 tilført 3,8 mio. EUR i form dels af overskydende aktiver pr. 31.12.2000 (165,4 mio. EUR), som blev betalt tilbage til Kommissionen, dels af en tilførsel til fonden på 169,2 mio. EUR. Tilførslerne af 27.12.2001 og af 28.12.2001 på henholdsvis 17,8 mio. EUR og 20,2 mio. EUR bragte de samlede tilførsler for 2001 op på 207,2 mio. EUR.

1.3. Indtægterne efter område svarede til aktivernes fordeling på obligationsmarkedet (2/3) og pengemarkedet (1/3), således som det er aftalt mellem EIF og Kommissionen. Forvaltningsresultatet androg således 69,6 mio. EUR pr. 31.12.2001 mod 57,4 mio. EUR pr. 31.12.2000. Afkastet af obligationsbeholdningen (eksklusive kursreguleringer) lå på 48,5 mio. EUR og udgjorde ca. 69% af resultatet pr. 31.12.2001. Afkastet af pengemarkedsporteføljen androg 21,8 mio. EUR svarende til 31% af det samlede resultat.

2. Fondens situation

2.1. Fondens indtægter pr. 31. december 2001

Garantifondens saldo steg fra 1.221 mio. EUR pr. 31. december 2000 til 1.494 mio. EUR pr. 31. december 2001, hvilket er lig med en stigning på 273 mio. EUR svarende til over 22%. Udviklingen kan forklares med de bevægelser, der er angivet i nedenstående tabel:

>TABELPOSITION>

Fonden udbetalte i 2001 9,7 mio. EUR i form af iværksatte garantier.

Inddrivelsen af interventionsbeløb hos debitorer, der misligholdt deres forpligtelser i 2001, udgjorde 241,2 mio. EUR.

2.2. Fondens aktiver pr. 31. december 2001

Pr. 31. december 2001 beløb fondens aktiver sig til 1.744,7 mio. EUR, og de fordelte sig som vist nedenfor. Det skal bemærkes, at fonden kun opererer med én valuta: euroen.

- 475,1 mio. EUR i form af pengebeholdning (interbankindskud)

- 25,5 mio. EUR på anfordringskonto [1]

[1] Ekstraordinær situation som følge af indsættelsen af et beløb på 20 mio. EUR i slutningen af december 2001, der skal reinvesteres i pengemarkedsinstrumenter og/eller obligationer.

- 1.244,1 mio. EUR i form af investeringspapirer (fast eller variabelt forrentede) (se tabellen under punkt 3.1.).

3. Samlet analyse og analyse efter område

3.1. Likviditetsanalyse

Den fastforrentede del af porteføljen er blevet styrket, således som det blev aftalt mellem EIB og Kommissionen i løbet af 2001; det var navnlig i løbet af det fjerde kvartal af 2001, at denne strategi blev ført ud i livet, samtidig med at løbetiden blev forlænget.

Ved udgangen af 2001 udgjorde den fastforrentede del således knap 2/3 af obligationsbeholdningen, mens den i de foregående år havde ligget omkring 50% i henhold til daværende strategi. Endvidere er løbetiden for denne del tæt på 3,50 år mod et niveau på mellem 2,20 og 2,50 år tidligere i medfør af en strategi, som går ud på at fordele kapitalanbringelserne langs en kurve fra 0 til 10 år (tidligere måtte løbetiden højst være 5 år).

Garantifondens disponible midler for 2001 fordelte sig som følger

>TABELPOSITION>

3.2. Samlet analyse af fondens resultater

Samlet set har Garantifondens aktiviteter givet en nettoindtægt på 69,6 mio. EUR, hvilket er lig med et gennemsnitligt afkast på 4,49 % [2] med gennemsnitlige beløb på 1.529 mio. EUR. EURIBID-rentesatsen for anbringelser på 3 mdr. udgjorde i samme periode 4,14%, hvilket giver et samlet spread på plus 35 basispoint over referencetallet (jf. punkt 3.3.1.).

[2] Beregningsgrundlaget for det samlede afkast er: act/360.

Indtægter fra kapitalanbringelser og -investeringer fordelte sig som følger pr. 31.12.2001:

>TABELPOSITION>

3.3. Analyse efter område

3.3.1. Analyse af udviklingen i likviditeten

Afkastet af kapitalanbringelserne udgjorde i 2001 gennemsnitlig 4,45% mod gennemsnitligt 4,14% for referencetallet.

Det således beregnede spread ligger 31 basispoint over den variable EURIBID-referencesats for anbringelser på 3 måneder [3] for 2001 mod et spread på 13 basispoint i 2000. Det er værd at bemærke, at dette spread ikke viser den margen, der opnås ved transaktionernes start, og at der heller ikke tages hensyn til denne margen ved beregning af afkastet.

[3] "Likviditetsspreadet" er lig med rentespændet mellem på den ene side det opnåede afkast på interbankmarkedet og på den anden side referencetallet svarende til EURIBID-rentesatsen for anbringelser på 3 mdr.

>TABELPOSITION>

Interbankanbringelserne havde et renteafkast på 21,8 mio. EUR i 2001 (perioden januar - december) for gennemsnitlige beløb på 480 mio. EUR.

* Udviklingen i afkastet og i referencesatsen for 2001.

* Nedenstående figur viser satserne for kortfristede kapitalanbringelser i forhold til EURIBID-referencesatsen for anbringelser på tre måneder.

>REFERENCE TIL EN GRAFIK>

Fig. 2: Udviklingen i afkastet i forhold til referencetallet

I en situation med fald i den kortfristede rente er der en tendens til, at afkastet af kapitalanbringelser er højere end referencetallet, på trods af at afkastet i absolutte tal har fulgt markedet og er faldet med 1,42% i forhold til 2001. Det er værd at bemærke, at faldet i Den Europæiske Centralbanks retningsgivende rente i løbet af året udgjorde 150 basispoint, idet satsen faldt fra 4,75% til 3,25%. I betragtning af, at man i 2000 oplevede det modsatte (en stigning i den retningsgivende rentesats fra 3,00% til 4,75%), er det interessant at konstatere, at afkastet er blevet udjævnet over en 2-års-periode. For 2000 og 2001 udgjorde det samlede gennemsnitlige afkast således 4,98%, og spreadet androg 17 basispoint.

* Counterpartmidlernes profil

I overensstemmelse med den indgåede aftale mellem Det Europæiske Fællesskab og EIB om Garantifondens forvaltning er alle anbringelser afhængige af, at der indskydes counterpartmidler med en kreditvurdering på mindst A1.

>REFERENCE TIL EN GRAFIK>

Fig. 3: De kortfristede anbringelsers fordeling efter counterpartmidlerne pr. 31.12.2001

EIB søger at fordele sine investeringer geografisk på alle medlemsstaterne, samtidig med at afkastene forbliver konkurrencedygtige.

3.3.2. Analyse af resultaterne, hvad angår obligationsbeholdningen

Obligationsbeholdningen, der skal betragtes som en langsigtet investeringsportefølje, består af værdipapirer i euro, der ikke forventes videresolgt inden den endelige forfaldsdato; pr. 31. december 2001 beløb beholdningen af fastforrentede papirer med en restløbetid på mellem 3 måneder og 1 år sig til 108,3 mio. EUR; de øvrige fastforrentede papirer med en restløbetid på mellem 1 og 10 år beløb sig til 775,7 mio. EUR, mens de variabelt forrentede papirer androg 360,1 mio. EUR.

Afkastet af obligationsbeholdningen udgjorde pr. 31. december 2001 48,5 mio. EUR med følgende fordeling:

Renteindtægter 52.091.535,56

Kursreguleringer 3.547.010,86

48.544.524,70

Obligationsbeholdningens indgangsværdi er lig med anskaffelsesprisen. Forskellen mellem denne og indfrielsesværdien er afhængig af kursen fordelt pro rata temporis over de enkelte obligationers restløbetid.

Obligationsbeholdningens pålydende værdi var pr. 31. december 2001 1.231,3 mio. EUR mod en bogført værdi på 1.244,1 mio. EUR (inkl. kursreguleringer).

Afkastet af obligationsbeholdningen udgjorde 4,61% [4] pr. 31 december 2001 i forhold til 4,34% pr. 31. december 2000. Beregnet ved hjælp af et samlet referencetal (sammensat af Salomon-indekset for fastforrentede papirer [5] og EURIBID 3 mdr. for variabelt forrentede værdipapirer), har det samlede spread været på plus 35 basispoint i forhold til afkastet på 4,26% for dette sammensatte referencetal (jf. bilag 2). Dette positive resultat skyldes i vid udstrækning det generelle rentefald i 2001. De nye investeringer skete fortrinsvis i papirer med en løbetid på 5 til 10 år, hvilket resulterer i en væsentlig forlængelse af porteføljens løbetid. Man bør være opmærksom på, at afkastet af referencetallet afspejler de konstaterede renteudsving, mens afkastet af porteføljen afspejler et gennemsnitligt afkast, som er baseret på købsprisen.

[4] Beregningsgrundlaget for obligationsbeholdningen er: act/365.

[5] Dette referencetal vil blive ændret, når EIB og Kommissionen officielt har godkendt den nye strategi, så tallet afspejler løbetidens forlængelse og muligheden for at investere i papirer med en løbetid på op til 10 år.

Renteudviklingen for de tyske statsobligationer i 2001 (kilde: Bloomberg):

>TABELPOSITION>

Til orientering kan det anføres, at markedsværdien af obligationsbeholdningen pr. 31. december 2001 udgjorde 1.248,8 mio. EUR mod en bogført værdi på 1.244,1 mio. EUR (inkl. kursreguleringer); det vil sige en urealiseret gevinst på 4,70 mio. EUR sammenholdt med et urealiseret tab på 0,5 mio. EUR ved en bogført værdi på 919,3 mio. EUR pr. 31. december 2000.

* Udviklingen i markedsværdien i forhold til den bogførte værdi i 2001

>REFERENCE TIL EN GRAFIK>

Fig.5: Udviklingen i markedsværdien i forhold til den bogførte værdi i 2001

* Fordeling af porteføljen på papirer med fast og variabel rente

>REFERENCE TIL EN GRAFIK>

Fig.6: Fordeling af porteføljen på papirer med fast og variabel rente pr. 31.12.2001

* Udviklingen i indløsningen af investeringsporteføljen:

>REFERENCE TIL EN GRAFIK>

Fig.7: Investeringsportefølje: udvikling i indløsningen pr. 31.12.2001

* Det sidste af de fastforrentede værdipapirer udløber den 18.05.2011

* Udstederprofil

Alle værdipapirer har følgende kendetegn:

- de er udstedt af EU's medlemslande, institutioner, som EU stiller garanti for, G10 eller mellemstatslige organisationer

- de er udstedt af andre selvstændige stater med en kreditvurdering på mindst AA3 eller

- de er udstedt af andre med en kreditvurdering på AAA.

Udstederprofilen så ud som følger den 31. december 2001:

>REFERENCE TIL EN GRAFIK>

Fig. 8: Investeringsportefølje: Udstederprofil pr. 31.12.2001

AFKAST AF GARANTIFONDENS OBLIGATIONSBEHOLDNING

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

BILAG III Garantifondens konsoliderede balance pr. 31. december 2001

Den konsoliderede balance pr. 31. december 2001 supplerer oplysningerne om Garantifondens situation i bilag II.

Det skal bemærkes, at der er regnskabsmæssig overensstemmelse mellem fondens situation og den konsoliderede balance, for så vidt som fordringer på modtagere af lån, der er ydet eller garanteret af Fællesskabet, som restancer på tredjelandes tilbagebetaling af hovedstol, forfaldne renter af lån og morarenter dækket af Garantifonden og påløbne, men ikke modtagne morarenter pr. 31.12.2001, er indbetalt.

GARANTIFONDENS KONSOLIDEREDE BALANCE PR. 31. DECEMBER 2001

>TABELPOSITION>

(1) Kapital, rente, morarenter dækket af Garantifonden.

(2) Fratrukket et beløb på 637,1 mio. EUR, samlet overskydende beløb genopført i oversigten over indtægter i De Europæiske Fællesskabers budget i overensstemmelse med artikel 3 i forordning 2728/94 om oprettelse af Garantifonden.

(3) Modtagne morarenter fra FRJ i 2001 af i alt 99.555.439,29 EUR, som havde givet anledning til rykkerskrivelser og var blevet bogført i de foregående regnskabsår.